Here is a page extracted from Wikipedia that may contain CSS, HTML, and a lot of unformatted text.

Title: Crepaza
Content: Pa la ferida en as mans, se veiga Crepaza (lesión).

Una crepaza, crebaza u crepa (d'o latín < CREPARE) ye una ubertura irregular entre dos piezas mal encaixatas. Ye tamién o espacio vueito que desepara dos partis d'un obchecto, una masa u una superficie trencata.

Gosa parlar-se de crepazas en a piel, en as paretz d'un edificio, en a tierra, en os glaciars, etc... Tienen orichens muit diferents y penden a sobén d'o puesto y a forma en que se producen, pero por un regular a suya causa ye a trencadura d'una superficie richida.

En a superficie d'a Tierra se producen por acción d'os movimientos tectonicos y –en edaz cheolochicament luent unas d'atras- han tenito grans dimensions. Se pueden decir tamién crepazas –sin estar-lo propiament- determinatas erosions provocatas por l'augua corrient en superficies muit cerenyas pero solubles, como en as calsineras.

En a piel y a fusta d'os árbols, entre atros, ye producita por a desaparición d'a humedat que li da flexibilidat.

En un suelo pavimentato u en un muro de mampostería se producen en asentar-se en o terreno a obra edificata, por defecto d'os alacez y pueden estar causa de ruina d'un edificio.

En un glaciar se producen por o desplazamiento d'a masa glacial sobre un fundo irregular y tamién por as diferents velocidaz de desplazamiento d'o chelo d'o glaciar, que s'eslisa mas a escape en as partis centrals que en as partis que frotan con o terreno u os costatos d'a val. Pueden tener entre bels poquez metros dica una mica mas de cincuanta, ya que por debaixo –y debito a la relativa plasticidat d'o glaciar- a gran presión d'a masa chelata lis emboza. Muito a sobén, con os nevazos, se creyan puents de nieu, que a vegatas cubren de tot a crepaza u nomás a suya superficie, estando a suya gordaria y solideza variables, representando un d'os periglos mas importants ta a practica de l'alpinismo.

Eixemplos d'uso 

«N'hai una crepa por astí que bufa».
«As crepas d'un cillo».

Referencias

Se veiga tamién
 Rimaya.

Cheolochía
Cheomorfolochía
Alpinismo